Covid-19: Veldhospitaal word gesluit terwyl getalle afneem | Maroela Media
Wes-Kaapse premier Alan Winde het aangekondig die Khalitsha-veldhospitaal word gesluit (Foto: Alan Winde/Facebook)
Alan Winde, premier van die Wes-Kaap, het Woensdag aangekondig dat een van die provinsie se veldhospitale gesluit sal word, aangesien die getal Covid-19-gevalle in die gebied afgeneem het.
Winde het gesê die Khayelitsha Thusong-sentrum, wat in 'n veldhospitaal omskep is, word gesluit. Die sentrum, met sy 60 beddens, is op 1 Junie oopgemaak en is geborg deur Dokters Sonder Grense (MSF) in vennootskap met die Wes-Kaapse regering en Stad Kaapstad.
Winde het gesê die fasiliteit het 'n integrale rol gespeel in die provinsie se stryd teen Covid-19 en 241 pasiënte is by die fasiliteit opgeneem.
"MSF was 'n wonderlike vennoot in die reaksie en het 'n voortreflike diens verskaf aan die mense van Khayelitsha. Ons het die afgelope paar weke 'n afplatting gesien in van ons brandpunte in die Wes-Kaap, terwyl toenames elders in die land gesien word," het Winde bygevoeg.
MSF sal nou sy ondersteuning aanbied aan ander provinsies waar die behoefte groter is.
Winde het almal by die fasiliteit bedank vir die suksesse wat behaal is.
Teen Dinsdag het die Wes-Kaap, wat vroeër die episentrum van die Covid-19-pandemie in die land was, altesaam 7 416 aktiewe gevalle gehad uit 98 868 gevalle wat aangemeld is, met 'n dodetal van 3 454 en 87 998 persone wat herstel het.
Khayelitsha het 7 904 gevalle van Covid-19 aangemeld met 7 304 persone wat herstel het.
Nou wonder ek so by my se sigselwers hoekom word die veldhospitaal nou gesluit en beddens uit bedryf gestel maar die drank- en sigaretverbod word gehandhaaf om beddens beskikbaar te hou.